29.9.2023
SL
Uradni list Evropske unije
L 242/187
55. opozarja, da bi bilo treba ljudem, zlasti mladim, omogočiti življenje, študij in delo v njihovi državi in regiji; poudarja, da se bodo brez učinkovitih in uspešnih ukrepov za odpravo revščine, racionalizirane podpore mikrofinanciranju in razvoju malih podjetnikov, migracijski tokovi, zlasti beg možganov, še naprej povečevali, kar bo v namembnih in izvornih državah povzročilo več izzivov;
56. je trdno prepričan, da je pri skrajni revščini najbolje uporabiti večrazsežnosten in celosten pristop, ter ponovno poudarja, da je izobraževanje (in usposabljanje) človekova pravica, pa tudi najmočnejše orodje za boj proti revščini, socialni izključenosti in neenakosti;
57. poudarja, da po ocenah 64 milijonov otrok v državah v razvoju ne obiskuje osnovne šole; poudarja, da so posebej prizadete zlasti deklice, saj je njihova pravica do kakovostnega izobraževanja dodatno ogrožena zaradi zapiranja šol, slabega dostopa do učenja na daljavo, vključno z digitalnimi sredstvi, ter zmanjšanja nacionalnih proračunov za izobraževanje, ki je posledica pritiska na nacionalna gospodarstva; poudarja tudi, da je med pomembnimi razlogi nasilje na konfliktnih območjih po svetu, druga velika ovira, ki je pogosto tesno povezana s konflikti, pa je revščina; opozarja, kako pomembno je, da so enake možnosti v središču razvoja; poudarja, da sta opolnomočenje žensk in dostop do ustreznega izobraževanja v državah v razvoju, zlasti za dekleta in žene, pomembna koraka v boju proti revščini in prehranski negotovosti; poudarja tudi, da je treba v partnerskih državah spodbujati dostop mladih žensk do evropskih projektov, poslovnega usposabljanja in sredstev, saj imajo ženske pomembno vlogo v razvoju lokalnega in regionalnega gospodarstva v številnih državah v razvoju;
58. ugotavlja, da EU v približno 100 državah izobraževanje podpira s partnerstvi, kot sta Globalno partnerstvo za izobraževanje (18) in sklad Izobraževanje ne sme čakati (19), v partnerstvu z vladami in nevladnimi deležniki pa še naprej spodbuja enakost spolov;
59. pozdravlja prednostno nalogo Komisije, da bi izobraževanje v skupnem portfelju GD INTPA preseglo zastavljeni 10-odstotni cilj in doseglo 13 %;
60. ugotavlja, da je Unija v letu 2021 iz ERS izplačala 85 milijonov EUR za podpiranje izobraževanja v partnerskih državah ter v obdobju 2018–2020 prispevala k vpisu več kot 32 milijonov osnovnošolcev in skoraj 3 milijonov srednješolcev; ugotavlja, da je bilo od navedenega zneska 6 milijonov EUR izplačanih za podpiranje mobilnosti v okviru programa Erasmus in projektov za krepitev zmogljivosti v državah AKP, 31 milijonov EUR za poklicno izobraževanje in usposabljanje (od tega 5 milijonov EUR v okviru programov proračunske podpore), 1,2 milijona EUR za gradnjo in blago, 0,8 milijona EUR za storitve, preostalih 24 milijonov EUR pa v obliki nepovratnih sredstev;
61. ugotavlja, da se je Komisija lani zavezala, da bo Globalnemu partnerstvu za izobraževanje namenila 700 milijonov EUR, da bi zagotovili usposobljene učitelje za 140 milijonov otrok, 88 milijonom otrok pa omogočili dostop do šole in izobraževanja;
62. ponovno poudarja, da imajo programi za podjetništvo ključno vlogo v boju proti revščini in pri nastanku gospodarske rasti; poudarja, da je s poslovnim usposabljanjem mogoče pomagati malim podjetnikom, da ustanovijo podjetja in izboljšajo poslovno prakso, s tem pa omogočiti revnim družinam, da najdejo pot do trajnih možnosti za preživljanje in socialno-ekonomske odpornosti; vendar ugotavlja, da bi bilo treba za izboljšanje učinkovitosti teh programov usposabljanje dopolniti s prilagojeno podporo in spremljanjem; opozarja, da je treba v partnerskih državah spodbujati dostop mladih žensk do evropskih projektov, poslovnega usposabljanja in sredstev; (18) https://www.globalpartnership.org/ (19) https://www.educationcannotwait.org/